SA ma terug in Londen-huis ná kinders se doodGary Clarence en sy tweelingseuns Foto: Facebook The Telegraph berig Clarence word oor naweke uit die hospitaal ontslaan as deel van ŉ rehabilitasieprogram. Sy is in November met ŉ hospitaalbevel gevonnis nadat ŉ regter bevind het dat sy baie lief was vir haar drie gestremde kinders en haarself finansieel en emosioneel uitgeput het om hul welstand te verseker voordat sy hulle uiteindelik versmoor het. Clarence het skuldig gepleit aan strafbare manslag deur verminderde aanspreeklikheid in verband met die dood van haar vierjarige dogtertjie, Olivia, en driejarige tweelingseuns, Ben en Max. Die polisie is op 22 April na die gesin se vyfslaapkamerhuis in Thetfordweg in die welgestelde voorstad New Malden in Londen ontbied waar hulle op die kinders se liggame afgekom het. Volgens The Telegraph se berig was Clarence die naweek tuis en is buite die huis opgemerk saam met haar oorlewende dogter, wat agt jaar oud was ten tyde van die voorval. Clarence se man, Gary, en die egpaar se oudste dogter was in Suid-Afrika toe die kinders vermoor is. Olivia, Ben en Max het aan spinale spierdistrofie gely. Die siekte, wat ook as “floppy baby”-sindroom bekend staan, veroorsaak dat kinders nie beheer het oor hul bewegings nie en hul lewensverwagting word drasties beperk. Klik hier vir alle vorige berigte oor die saak.